**«Historien om gutten som ble hele Norges Olav den Hellige»**

**I 1030 døde kong Olav Haraldsson i slaget på Stiklestad. Han ville samle Norge til ett kongerike.**

Olav var vikingkonge, og i vikingtida trodde folk på de gamle gudene; Odin, Tor, Frøya … Olav trodde på en annen gud enn vikingene og ville at alle andre skal gjøre det også. Olav laget en ny lov, men det var ikke alle vikinghøvdingene som var enige med ham. De ville ikke ha Olav til konge, derfor ble det et slag …

*Forestillinga veksler mellom fortellerform og rollespill. Formidlerne går inn i roller og spiller hendelser fra Olavs liv. Publikum får se vikingsverd, skjold, spyd, en flott kongehjelm, smykker, vikingklær, og de får høre om vikingtida. Hvor lenge er det siden vikingene levde? Hva slags mat spiste de? Hvilke klær gikk de i? Hvordan ble vikingene gravlagt? Videre fortelles historien om gutten Olav Haraldsson, om da han ble født, og om oppveksten. Publikum får høre at gutten Olav blir voksen og blir konge, og at han gifter seg med en svensk prinsesse. Det er også historier om alt det magiske som skjedde etter at Olav døde, - alle miraklene; den blinde mannen som fikk tilbake synet og mange flere. Om noen år, i 2030, er det 1000 år siden slaget på Stiklestad. Slaget førte til at Norge endelig var samlet til ett rike, med en konge. I 2030 har Norge bursdag!*

**Velkommen til Stiklestad med barn eller barnebarn og hør hele den spennende historien!**

Anbefales for barn fra 5 år og oppover.